“Mening fikrim” veb-portali orqali elektron jamoaviy murojaat qilish va ularni ko‘rib chiqish tartibi to‘g‘risidagi nizomga o‘zgartish va qo‘shimchalar kiritish haqida

O‘zbekiston Respublikasi Prezidentining 2019-yil 17-yanvarda qabul qilingan PF-5635-sonli Farmoni bilan tasdiqlangan 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid Davlat dasturining 30-bandini ijro etish maqsadida O‘zbekiston Respublikasi Oliy Majlisi Qonunchilik palatasining Kengashi va O‘zbekiston Respublikasi Oliy Majlisi Senatining Kengashi qaror qiladilar:
 1. O‘zbekiston Respublikasi Oliy Majlisi Qonunchilik palatasi Kengashi va O‘zbekiston Respublikasi Oliy Majlisi Senati Kengashining 2018-yil 2-aprelda qabul qilingan 1600-III/KQ-322-III-sonli Qo‘shma qarori bilan tasdiqlangan “Mening fikrim” veb-portali orqali elektron jamoaviy murojaat qilish va ularni ko‘rib chiqish tartibi to‘g‘risidagi nizomga o‘zgartish va qo‘shimchalar kiritilsin hamda uning yangi tahriri 1-ilovaga muvofiq tasdiqlansin.
 2. Elektron jamoaviy murojaatlarni ko‘rib chiqishning ochiqligini, oshkoraligini, beg‘arazligi va xolisligini ta’minlash maqsadida O‘zbekiston Respublikasi Oliy Majlisi Qonunchilik palatasi deputatlari, Senati a’zolari, O‘zbekiston Respublikasi Vazirlar Mahkamasining vakili va O‘zbekiston Respublikasi Oliy Majlisi huzuridagi Qonunchilik muammolari va parlament tadqiqotlari instituti xodimlaridan iborat tarkibda 2-ilovaga muvofiq Ishchi komissiya tuzilsin.
 3. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi tasdiqlangan Nizom talablarini inobatga olgan holda “Mening fikrim” veb-portali ishining texnik va funksional parametrlariga tegishli o‘zgartish va qo‘shimchalar kiritsin.
 4. Ushbu Qo‘shma qaror qabul qilingan kundan e’tiboran kuchga kiradi.
 1. Ushbu Nizom vakolatli davlat organlariga “Mening fikrim” veb-portali orqali elektron jamoaviy murojaatlar berish va ularni ko‘rib chiqish tartibini belgilaydi. 
 2. Ushbu Nizom ko‘rib chiqilish tartibi fuqarolik protsessual, jinoyat-protsessual, jinoyat-ijroiya, iqtisodiy protsessual qonun hujjatlarida, ma’muriy javobgarlik to‘g‘risidagi, ma’muriy sud ishlarini yuritish to‘g‘risidagi qonun hujjatlarida hamda boshqa qonun hujjatlarida belgilangan elektron jamoaviy murojaatlarga nisbatan tatbiq etilmaydi.
 3. Ushbu Nizomda quyidagi asosiy tushunchalar qo‘llaniladi:
 elektron jamoaviy murojaat (murojaat) — vakolatli davlat organlariga “Mening fikrim” veb-portali orqali elektron shaklda berilgan murojaat;
 “Mening fikrim” veb-portali — fuqarolarning vakolatli davlat organlariga elektron jamoaviy murojaat berish bo‘yicha konstitutsiyaviy huquqlari ro‘yobga chiqarilishini ta’minlovchi maxsus veb-portal;
 vakolatli davlat organlari — O‘zbekiston Respublikasi Oliy Majlisining Qonunchilik palatasi va Senati, O‘zbekiston Respublikasi Vazirlar Mahkamasi, shuningdek Qoraqalpog‘iston Respublikasi Jo‘qorg‘i Kengesi, xalq deputatlari viloyat, Toshkent shahar, tuman (shahar) Kengashlari;
 elektron jamoaviy murojaat tashabbuskori (murojaat tashabbuskori) — vakolatli davlat organiga “Mening fikrim” veb-portali orqali murojaat qilgan, elektron jamoaviy murojaat berilgan kunda o‘n sakkiz yoshga to‘lgan O‘zbekiston Respublikasi fuqarosi;
 moderator — O‘zbekiston Respublikasi Oliy Majlisi huzuridagi Qonunchilik muammolari va parlament tadqiqotlari instituti;
 ishchi komissiya — “Mening fikrim” veb-portaliga elektron jamoaviy murojaatni joylashtirish to‘g‘risidagi yoki joylashtirishni rad etish haqidagi masalani dastlabki tarzda ko‘rib chiqish uchun vakolatli davlat organlari va moderator vakillaridan jamoatchilik asosida tuzilgan organ. 
 4. Elektron jamoaviy murojaatni ko‘rib chiqishning asosiy prinsiplari quyidagilardan iborat:
 qonuniylik;
 elektron jamoaviy murojaatlarga tezkor munosabat bildirish;
 kollegiallik;
 xalq bilan muloqot;
 shaffoflik.
 5. Ushbu Nizomga muvofiq zarur miqdordagi ovozlarni to‘plagan elektron jamoaviy murojaatlar ularning miqdoridan qat’i nazar teng ahamiyatga ega bo‘ladi. 
 6. Murojaatning mazmunida uning mohiyati va amalga oshirilish mexanizmi bayon etilgan bo‘lishi kerak.
 Murojaat tashabbuskori uning qaysi vakolatli davlat organiga yo‘llanganligini ko‘rsatadi. 
 7. Murojaat davlat tilida va boshqa tillarda beriladi.
 8. Murojaatda murojaat tashabbuskorining shaxsiga oid ma’lumotlar (familiyasi, ismi, otasining ismi, yashash joyi to‘g‘risidagi ma’lumotlar, elektron pochta manzili, bog‘lanish uchun telefon raqami) ko‘rsatilgan bo‘lishi kerak.
 9. Murojaat tashabbuskorining shaxsiga oid ma’lumotlar moderator tomonidan faqat xizmat maqsadida foydalaniladi va ular murojaat tashabbuskorining roziligisiz uchinchi shaxslarga berilishi mumkin emas.
 10. Shaxsga oid ma’lumotlarning ishonchliligi uchun murojaatning tashabbuskori javobgar bo‘ladi.
 11. Quyidagi masalalar murojaatning predmeti bo‘lishi mumkin emas:
 O‘zbekiston Respublikasining hududiy yaxlitligini o‘zgartirish to‘g‘risidagi; 
 O‘zbekiston Respublikasi Davlat budjeti va soliqlar haqidagi;
 amnistiya va afv etish to‘g‘risidagi; 
 amaldagi konstitutsiyaviy tuzumni zo‘rlik bilan o‘zgartirishga da’vat qilish haqidagi;
 jamiyatning ma’naviy qadriyatlariga putur yetkazadigan, fuqarolarning sha’ni va qadr-qimmatini yoki ishchanlik obro‘sini poymol qiladigan;
 urush, zo‘ravonlik, shafqatsizlikni targ‘ib qilish, millatlararo, irqiy, diniy adovat, ekstremizm, separatizm va fundamentalizmni qo‘zg‘atish to‘g‘risidagi;
 terrorchilik harakatlarini sodir etishga, qonunga muvofiq jinoiy va o‘zga javobgarlikka sabab bo‘ladigan boshqa xatti-harakatlarni sodir etishga da’vat qilish haqidagi; 
 giyohvandlik vositalarini, psixotrop moddalarni va ularning analoglarini, shuningdek prekursorlarni targ‘ib qilish to‘g‘risidagi;
 pornografik tusdagi axborotni targ‘ib qilish haqidagi;
 reklama tusidagi ma’lumotlarni ilgari suradigan;
 davlat sirlarini yoki qonun bilan qo‘riqlanadigan boshqa sirni o‘z ichiga olgan;
 jamoat tartibini, aholi sog‘lig‘i va xavfsizligini ta’minlashga doir favqulodda hamda shoshilinch chora-tadbirlar to‘g‘risidagi;
 O‘zbekiston Respublikasining ma’muriy-hududiy tuzilishini o‘zgartirish haqidagi; 
 vakolatli davlat organining vakolatlariga kirmaydigan;
 tezkor-qidiruv faoliyatini, surishtiruv va tergovni amalga oshiruvchi organlarning, sudlarning vakolatlariga kiradigan;
 mansabdor shaxslarni tayinlash (saylash) va ozod qilish bilan bog‘liq bo‘lgan;
 shaxsiy ehtiyojdan yoki shikoyatdan iborat bo‘lgan;
 tuhmatdan yoki bo‘htondan iborat bo‘lgan;
 mazmuni va ma’nosiga ko‘ra veb-portalga kelib tushgan, joylashtirilgan murojaatlarga o‘xshash bo‘lgan yoxud qabul qilingan paytidan e’tiboran bir yillik muddat o‘tmagan, vakolatli davlat organining qarori qabul qilib bo‘lingan;
 vakolatli davlat organiga nisbatan aniq talablarni nazarda tutmaydigan;
 O‘zbekiston Respublikasining xalqaro shartnomalaridan kelib chiqadigan majburiyatlarning bajarilishi to‘g‘risidagi;
 davlat organlari va tashkilotlarini tuzish, tugatish va qayta tashkil etish haqidagi;
 shakliga, mazmuniga va ma’nosiga ko‘ra qonun hujjatlari bilan tartibga solingan qoidalarga o‘xshash bo‘lgan. 
 12. “Mening fikrim” veb-portaliga joylashtirilgan murojaatlardan jamoatchilik fikrini o‘rganish va aks ettirish uchun foydalanilishi mumkin.
 13. Fuqarolarning “Mening fikrim” veb-portali orqali vakolatli davlat organlariga murojaat qilish huquqi kafolatlanadi.
 14. Murojaat qilish huquqi ixtiyoriy ravishda amalga oshiriladi. Hech kim biron-bir murojaatni himoya qilish yoki ularga qarshi chiqish harakatlarida ishtirok etishga majbur qilinishi mumkin emas. 
 15. Murojaat qilish huquqining amalga oshirilishi boshqa shaxslarning huquqlari, erkinliklari va qonuniy manfaatlarini buzmasligi, shuningdek jamiyat va davlat manfaatlariga zid kelmasligi kerak.
 16. Murojaat qilish huquqidan foydalanishda fuqarolarning jinsi, irqi, millati, tili, dini, ijtimoiy kelib chiqishi, e’tiqodi, shaxsiy va ijtimoiy mavqeyiga qarab kamsitilishiga yo‘l qo‘yilmaydi. 
 17. Vakolatli davlat organlari murojaatlar ko‘rib chiqilayotganda O‘zbekiston Respublikasi Konstitutsiyasi va qonunlari talablariga rioya etishi, ularni to‘liq, xolis va o‘z vaqtida ko‘rib chiqish uchun choralar ko‘rishi, fuqarolarning buzilgan huquqlari tiklanishini, qonuniy manfaatlari va erkinliklari himoya qilinishini ta’minlash bo‘yicha o‘z vakolatlari doirasida choralar ko‘rishi shart.
 18. Murojaat qabul qilinishi va ko‘rib chiqilishi shart, bundan ushbu Nizomning 2, 6 va 11-bandlarida nazarda tutilgan hollar mustasno.
 Ushbu Nizomning 8-bandi talablariga rioya etmaganlik ham murojaatni “Mening fikrim” veb-portaliga joylashtirishni rad etishga sabab bo‘lishi mumkin.
 19. Murojaat ko‘rib chiqilayotganda murojaat tashabbuskorining roziligisiz uning shaxsiy hayoti haqidagi ma’lumotlar oshkor qilinishiga yo‘l qo‘yilmaydi.
 Murojaat tashabbuskori to‘g‘risidagi, murojaatga taalluqli bo‘lmagan ma’lumotlarni aniqlashtirishga yo‘l qo‘yilmaydi.
 20. Murojaat tashabbuskorini, uning oila a’zolarini murojaat berilishi munosabati bilan ta’qib etish taqiqlanadi.
 21. Vakolatli davlat organiga murojaat berish uchun fuqaro id.gov.uz veb-saytida ro‘yxatdan o‘tadi va murojaatni “Mening fikrim” veb-portalida shakllantiradi. 
 22. “Mening fikrim” veb-portali murojaatni kamida besh nafar kishidan iborat guruh qo‘llab-quvvatlashi uchun ovoz yig‘ish maqsadida maxsus havolani murojaat tashabbuskoriga jo‘natadi.
 Qo‘llab-quvvatlovchi zarur miqdordagi ovozlar soni yig‘ilgan taqdirda, murojaat ushbu Nizomning 2, 6, 8 va 11-bandlarida belgilangan talablarga muvofiqligini tekshirish maqsadida moderator tomonidan ekspertiza o‘tkazish uchun qabul qilinadi.
 23. Moderator o‘n besh kun ichida murojaatni ekspertizadan o‘tkazadi. 
 Ishchi komissiya moderatorning ekspertizasidan keyin murojaatni “Mening fikrim” veb-portaliga joylashtirish to‘g‘risida yoki joylashtirishni rad etish haqida qaror qabul qiladi. Ishchi komissiya o‘z ishiga ilm-fanning turli sohalaridagi mutaxassislar va ekspertlarni jalb qilishga haqli. 
 24. Moderator murojaatning ma’nosi bir xil tushunilishini ta’minlash maqsadida to‘g‘ri yozish qoidalari talablaridan kelib chiqqan holda, murojaatni turlicha talqin etish imkonini istisno etadigan tarzda uning matnini tahrir qilishga haqli. 
 Murojaat tashabbuskori murojaat “Mening fikrim” veb-portaliga joylashtirilgunga qadar uning matnini tahrir qilish natijalari haqida moderator tomonidan xabardor etiladi. 
 25. Murojaat Ishchi komissiyaning ijobiy qarori asosida moderator tomonidan “Mening fikrim” veb-portaliga bir ish kuni ichida joylashtiriladi.
 26. Murojaatni “Mening fikrim” veb-portaliga joylashtirish rad etilganda murojaat tashabbuskoriga rad etish sabablari tushuntirilgan tegishli bildirish bir ish kuni ichida yuboriladi.
 Moderator o‘z faoliyatining ochiqligi va shaffofligini ta’minlash maqsadida joylashtirilishi rad etilgan murojaatlarni “Mening fikrim” veb-portaliga rad etish sabablarini tushuntirgan holda joylashtirishga haqli. 
 27. Murojaat “Mening fikrim” veb-portalida joylashtirilgan sana murojaat bo‘yicha umumiy ovoz berish boshlangan sana deb hisoblanadi.
 28. Umumiy ovoz berish murojaatning matni “Mening fikrim” veb-portalida joylashtirilgan kundan boshlab to‘qson kun ichida o‘tkaziladi. 
 Murojaat bo‘yicha umumiy ovoz berish qo‘llab-quvvatlovchi zarur miqdordagi ovozlar soni to‘planganidan keyin tugallangan deb hisoblanadi. 
 29. Murojaat bo‘yicha umumiy ovoz berish “bir odam — bir ovoz” prinsipi bo‘yicha o‘tkaziladi.
 30. O‘zbekiston Respublikasi Oliy Majlisining palatalari va O‘zbekiston Respublikasi Vazirlar Mahkamasi nomiga yo‘llangan murojaat kamida o‘n mingta qo‘llab-quvvatlovchi ovozni, Qoraqalpog‘iston Respublikasi Jo‘qorg‘i Kengesi, xalq deputatlari viloyatlar, Toshkent shahar Kengashlari nomiga yo‘llangan murojaat kamida besh mingta qo‘llab-quvvatlovchi ovozni, xalq deputatlari tuman, shahar Kengashlari nomiga yo‘llangan murojaat kamida mingta qo‘llab-quvvatlovchi ovozni to‘plashi kerak. 
 31. Qo‘llab-quvvatlab berilgan zarur miqdordagi ovozlar sonini to‘play olmagan murojaat ovoz berishni o‘tkazish muddatlari o‘tgach, qo‘llab-quvvatlanmagan deb hisoblanadi va “Mening fikrim” veb-portalining arxiviga o‘tkaziladi. 
 32. Qo‘llab-quvvatlab berilgan zarur miqdordagi ovozlar sonini to‘plagan murojaat moderator tomonidan keyingi ish kunidan kechiktirmay vakolatli davlat organiga yuboriladi.
 33. Murojaatni ko‘rib chiqish va u bo‘yicha qaror qabul qilish tartibi vakolatli davlat organlarining faoliyatini tartibga soluvchi tegishli normativ-huquqiy hujjatlar bilan tartibga solinadi. 
 34. Vakolatli davlat organining murojaatni ko‘rib chiqish bo‘yicha majlisiga murojaat tashabbuskori taklif etilishi mumkin.
 35. Zarur miqdorda qo‘llab-quvvatlovchi ovoz to‘plagan murojaatni ko‘rib chiqish va u bo‘yicha qaror qabul qilish muddati murojaat vakolatli davlat organiga kelib tushgan paytdan e’tiboran oltmish kundan oshmasligi kerak.
 36. Vakolatli davlat organi tomonidan murojaatni ko‘rib chiqish natijalari bo‘yicha qabul qilingan qaror moderator tomonidan “Mening fikrim” veb-portaliga joylashtiriladi.
 37. Murojaatni berish va ko‘rib chiqish chog‘ida yuzaga keladigan nizolar qonun hujjatlarida belgilangan tartibda hal etiladi.
 38. Ushbu Nizom normalarini buzganlikda aybdor shaxslar qonun hujjatlarida belgilangan tartibda javobgar bo‘ladi.